Број уговора (FI N°) 92.824

Оперативни број (Serapis N°) 2020-0695

**ПРОЈЕКАТ УГРАДЊЕ ПАМЕТНИХ БРОЈИЛА У СРБИЈИ**

УГОВОР О ГАРАНЦИЈИ

*Између*

РЕПУБЛИКЕ СРБИЈЕ

*и*

ЕВРОПСКЕ ИНВЕСТИЦИОНЕ БАНКЕ

Београд, 24. јун 2024. године

Луксембург, 28. јун 2024. године

**ОВАЈ УГОВОР ЈЕ САЧИЊЕН ИЗМЕЂУ**:

|  |  |
| --- | --- |
|  |  |
| Републике Србије, коју представља Г. Синиша Мали, први потпредседник Владе и министар финансија, у име Владе, као заступника Републике Србије, | у даљем тексту „**Гарант**” |
| као прве стране и |  |
| Европске Инвестиционе Банке, финансијске институције основане Уговором о Европској Унији, са регистрованим седитшем на адреси Булевар Конрада Аденауера бр. 100, L-2950 Луксембург - Кирчберг, Велико војводство Луксембурга, коју представљају Г. Matteo Rivellini, шеф одсека и Гђа. Helen Williams, шеф одсека у правном одељењу, | у даљем тексту „**Банка**” |
| као друге стране. |  |

**ПРЕАМБУЛА** ............................................................................................................................

**ЧЛАН 1** .......................................................................................................................................

1.1 СЛУЧАЈ ПОКРЕТАЊА ГАРАНЦИЈЕ .........................................................................

1.2 ГАРАНТОВАНИ ИЗНОС ..............................................................................................

1.3 ПОТРАЖИВАЊА И ПЛАЋАЊА .................................................................................

1.4 ОБАВЕЗЕ ПЛАЋАЊА ...................................................................................................

1.5 БЕЗ ПРАВА НА ОДБРАНУ ...........................................................................................

1.6 ДРУГА ПРАВА ...............................................................................................................

**ЧЛАН 2** .......................................................................................................................................

2.1 ПЕРИОД ЕФЕКТИВНОСТИ .........................................................................................

2.2 ОБНОВА ВАЖЕЊА ГАРАНЦИЈЕ ...............................................................................

**ЧЛАН 3** .......................................................................................................................................

3.1 ИЗЈАВЕ И ГАРАНЦИЈЕ ГАРАНТА .............................................................................

3.2 ОБАВЕЗЕ ГАРАНТА .....................................................................................................

**ЧЛАН 4** .......................................................................................................................................

4.1 ФИНАНСИЈСКЕ ИНФОРМАЦИЈЕ .............................................................................

4.2 ОБАВЕЗЕ ИНФОРМИСАЊА .......................................................................................

**ЧЛАН 5** .......................................................................................................................................

5.1 ПОРЕЗИ ...........................................................................................................................

5.2 ЗАТЕЗНА КАМАТА ......................................................................................................

5.3 ДРУГЕ НАКНАДЕ .........................................................................................................

**ЧЛАН 6** .......................................................................................................................................

**ЧЛАН 7** .......................................................................................................................................

7.1 ФОРМА ОБАВЕШТЕЊА ..............................................................................................

7.2 АДРЕСЕ ...........................................................................................................................

**ЧЛАН 8** .......................................................................................................................................

8.1 ПРЕНОС ..........................................................................................................................

8.2 КОНТИНУИТЕТ ОБАВЕЗА .........................................................................................

**ЧЛАН 9** .......................................................................................................................................

**ЧЛАН 10** .....................................................................................................................................

**ЧЛАН 11** .....................................................................................................................................

**ЧЛАН 12** .....................................................................................................................................

**ЧЛАН 13** .....................................................................................................................................

**ЧЛАН 14** .....................................................................................................................................

14.1 МЕРОДАВНО ПРАВО ..................................................................................................

14.2 МЕСТО ИЗВРШЕЊА .....................................................................................................

14.3 НАДЛЕЖНОСТ ..............................................................................................................

**ЧЛАН 15** .....................................................................................................................................

15.1 УВОДНЕ ОДРЕДБЕ И ПРИЛОЗИ ................................................................................

15.2 ЦЕЛОКУПНОСТ УГОВОРА ........................................................................................

15.3 СТУПАЊЕ НА СНАГУ УГОВОРА .............................................................................

**ПРИЛОГ А** .................................................................................................................................

ФОРМА ЗАХТЕВА ЗА ПОТРАЖИВАЊЕ ...............................................................................

**ПРЕАМБУЛА:**

(а) У складу са уговором о финансирању од 28. јуна 2024. године, закљученим између Банке и ЕЛЕКТРОДИСТРИБУЦИЈЕ СРБИЈЕ ДОО БЕОГРАД („**Зајмопримац**”) („**Уговор о финансирању**”), Банка је пристала да у корист Зајмопримца одобри кредит у износу од 80.000.000,00 евра (осамдесет милиона евра).

(б) Као предуслов за сваку исплату према Уговору о финансирању, Зајмопримац (који иступа као принципал, фра. *donneur d’ordre*) се обавезао да ће Гарант, а Гарант је на то пристао, издати професионалну гаранцију плаћања (фра. *garantie professionnelle de paiement*) у корист Банке („**Гаранција**”) у складу са овим уговором о гаранцији („**Уговор о гаранцији**”). Ова Гаранција је регулисана у складу са Законом о професионалним гаранцијама плаћања Луксембурга од 10. јула 2020. („**Закон о професионалним гаранцијама плаћања**”), за који Гарант изјављује да је са истим у потпуности упознат.

(ц) Република Србија је 11. маја 2009. године закључила Оквирни споразум са Банком којим се регулише пословање Банке у Републици Србији („**Оквирни споразум**”). Финансирање обезбеђено у складу са Уговором о финансирању спада у делокруг Оквирног споразума.

**У СКЛАДУ СА НАВЕДЕНИМ договорено је како следи:**

**ДЕФИНИЦИЈЕ И ТУМАЧЕЊЕ**

**Тумачење**

У овом Уговору о гаранцији, изузев ако супротно не проистиче из контекста:

(а) свако упућивање на:

(i) „Гаранта“, „Банку“ и „Зајмопримца“ ће се тумачити тако да укључује све његове следбенике у власништву, дозвољена уступања и дозвољене трансфере;

(ii) ову „Гаранцију”, овај „Уговор о гаранцији” или било који други уговор или инструмент значи позивање на такав уговор или инструмент који се повремено може изменити, новацијом променити субјекте, допунити, продужити или преиначити;

(iii) „лице” подразумева било које лице, фирму, компанију, корпорацију, владу, државу или агенцију државе или било које удружење, труст или партнерство (без обзира да ли има посебан правни субјективитет или не);

(iv) „пропис” обухвата било коју уредбу, правило, званичну директиву, захтев или смерницу (без обзира да ли има снагу закона или не) било ког владиног, међувладиног или наднационалног тела, агенције, одељења или регулаторног, саморегулаторног или другог органа или организација;

(v) позивање на законску одредбу је позивање на ту исту одредбу која може бити измењена или поново усвојена; и

(vi) осим ако није другачије предвиђено, доба дана се односи на време у Луксембургу;

(б) позивање на Чланове, Уводне изјаве и Прилоге значи, осим ако је изричито другачије уговорено, позивање на чланове, уводне изјаве и прилоге овог Уговора о гаранцији;

(ц) Наслови Чланова и Прилога служе само ради лакшег сналажења и неће утицати на тумачење овог Уговора о гаранцији;

(д) речи изражене у једнини укључују изражавање у форми множине и обрнуто; и

(е) израз који се користи у сваком обавештењу које се даје према или у вези са овом Гаранцијом или овим Уговором о гаранцији има исто значење које му је приписано у овом Уговору о гаранцији.

**Дефиниције**

Изрази који су овде означени великим словом имаће значење које им је дато у Уговору о финансирању, осим ако није другачије дефинисано овим Уговором о гаранцији.

У овом Уговору о гаранцији:

„**Овлашћени потписник**” означава лице које је овлашћено да потписује појединачно или заједнички (у зависности од случаја) у име Гаранта и наведено је на најновијој Листи овлашћених потписника коју је примила Банка.

„**Радни дан**” значи било који дан осим суботе или недеље (а) када је Банка отворена за пословање у Луксембургу и (б) када се односи на плаћање у еврима, Таргет дан.

„**Датум ступања на снагу**” има значење које је том термину дато у Члану 15.3.

„**Потраживање**” има значење које је том термину дато у члану 1.3.

„**Обавештење о потраживању**” има значење дато том термину у члану 1.3.

„**Период ефективности**” има значење које је том термину приписано у члану 2.1.

„**ЕУР**” или „**евро**” означава закониту валуту држава чланица Европске уније које су је усвојиле као своју валуту у складу са релевантним одредбама Уговора о Европској унији и Уговора о функционисању Европске уније или њихових следбеника.

„**Листа овлашћених потписника**” означава листу, у форми и по садржају који је задовољавајући за Банку, у којој се наводе:

(а) Овлашћени потписници, уз доказ о овлашћењу за потписивање лица наведених на листи и прецизирање да ли имају појединачно или заједничко овлашћење за потписивање;

(б) примери потписа таквих лица.

„**Период плаћања**” има значење које је том термину приписано у члану 1.3.

„**ТАРГЕТ**” означава Трансевропски аутоматизовани систем плаћања тренутним трансфером бруто поравнања у реалном времену који користи једну заједничку платформу и који је покренут 19. новембра 2007. године.

„**ТАРГЕТ дан**” означава сваки дан на који је ТАРГЕТ отворен за поравнање плаћања у еврима.

„**Порез**” означава сваки порез, дажбину, намет, царину или другу накнаду или одбитак сличне природе (укључујући све казне или камате које се плаћају по основу било којег неплаћања или кашњења у плаћању истих).

„**Датум престанка**” има значење које је том термину дато у члану 2.1.

**ЧЛАН 1**

**1.1 Случај покретања гаранције**

Банка ће имати право да поднесе захтев на основу Гаранције у случају наступања било ког од следећих догађаја („Случај покретања гаранције“):

(а) Случај неизвршења обавеза; или

(б) Случај превремене отплате; или

(ц) постоји Значајна негативна промена.

**1.2 Гарантовани износ**

Након наступања Случаја покретања гаранције (како је изнад дефинисано), Гарант се обавезује да ће платити Банци, у складу са одредбама Члана 1.3 (*Потраживања и плаћања*) и на први писани захтев Банке, износ једнак (или највише укупно у случају више Потраживања), једном од следећег:

(а) сваку главницу, камату, затезну камату или друге износе (укључујући накнаде, таксе, споредне и друге трошкове или надокнаде било које врсте) које Зајмопримац дугује и плаћа Банци по или у вези са Уговором о финансирању на дан подношења Обавештења о потраживању, без претходног захтевања предметног износа од стране Зајмопримца; и

(б) без понављања износa утврђеног под (i), било коју главницу, камату, затезну камату или друге износе (укључујући накнаде, таксе, споредне и друге трошкове или надокнаде било које врсте) који доспевају и плативи су Банци од стране Зајмопримца у складу са Уговором о финансирању или у вези са њим, ако је Банка прогласила доспелим пун или делимичан износ који је стављен на располагање Зајмопримцу по основу Зајма у складу са Чланом 10. Уговора о финансирању тако да одмах доспева и платив је на дан Обавештења о потраживању након наступања Случаја покретања гаранције, такав износ ће се сматрати доспелим и плативим Банци у сврху утврђивања износа који се може наплатити према Гаранцији на датум Обавештења о потраживању искључиво на основу наступања Случаја покретања гаранције:

(i) без обавезе превремене отплате Зајма затражене у складу са Чланом 4. Уговора о финансирању;

(ii) без конституисања Случаја покретања гаранције као Случаја неиспуњења обавеза или Случаја превремене отплате у складу са Уговором о финансирању;

(iii) без права Гаранта (i) да се позове на ништавост било које одредбе Уговора о финансирању како би оспорио примену релевантних одредби Уговора о финансирању или (ii) да уложи било какав приговор или се позове на било које друго средство одбране која проистиче из правног односа између Зајмопримца и Банке или било ког другог трећег лица, посебно било какву ништавост, раскид, поништење или компензацију у погледу утврђивања горе наведених износа.

**1.3 Потраживања и плаћања**

(а) Свако потраживање које Банка упути Гаранту у складу са овим Уговором о гаранцији (у даљем тексту свако: „**Потраживање**”) биће учињено путем писаног обавештења које Банка упућује Гаранту у форми и садржају наведеним у Прилогу А (у даљем тексту свако: „**Обавештење о потраживању**”), послат у складу са одредбама наведеним у члану 1.3. (д) испод, подразумева да:

(i) Банка неће бити у обавези да пружи Гаранту било који додатни документ нити да поткрепи своје потраживање било којим другим оправдањем или доказом; и

(ii) обавеза плаћања Гаранта према овом Уговору о гаранцији не зависи од тачности или основаности било које изјаве, објаве или информације садржане у било ком Обавештењу о потраживању.

(б) Гарант ће извршити плаћање захтевано у Обавештењу о потраживању у року од пет (5) Радних дана од датума пријема (укљученог) релевантног Обавештења („**Период плаћања**”) и у валути која је захтевана у Обавештењу о потраживању.

(ц) Банка има право да захтева исплату било ког износа у једној или више рата, као и да захтева више Потраживања у складу са овом Гаранцијом. Захтевање потраживања у било ком тренутку не спречава Банку да захтева даља Потраживања за плаћање износа утврђених у складу са Чланом 1.2.

(д) Обавештење о потраживању мора бити у писаној форми и може се послати препорученим писмом са доказом о пријему (фра. *lettre recommandée avec accusé de reception*), директном доставом или електронском поштом на поштанску или е-маил адресу наведену у Члану 1.3. (е) испод. Свако Обавештење о потраживању које је достављено електронском поштом треба бити у форми електронске слике која се не може уређивати (pdf, tif или други уобичајени формат датотеке који се не може уређивати и који је договорен између страна), приложене електронској пошти. У сврху одређивања Периода плаћања, сматраће се да је Гарант примио Обавештење о потраживању:

(i) ако је Обавештење о потраживању сачињено у облику препорученог писма, на дан потврде о пријему (фра. accusé de reception);

(ii) ако се врши директном доставом, на дан испоруке;

(iii) ако се шаље електронском поштом, уколико је ефективно примљено од стране Гаранта у једном од горе наведених формата;

(е) За потребе слања Обавештења о потраживању, адреса Гаранта ће бити:

Министарство финансија

улица Кнеза Милоша 20

11000 Београд

Република Србија

e-mail адреса: [kabinet@mfin.gov.rs](mailto:kabinet@mfin.gov.rs)

Копије слати на: [uprava@javnidug.gov.rs](mailto:uprava@javnidug.gov.rs)

(ф) Стране су сагласне да сваки облик комуникације наведен у ставу (д) (укључујући и електронску пошту) представља прихватљив доказ на суду и има исту доказну вредност као и приватни документ (фра. *acte sous seing privé*).

**1.4 Обавезе плаћања**

Стране су овим изричито сагласне да ова Гаранција представља професионалну гаранцију плаћања у складу са одредбама Закона о професионалним гаранцијама плаћања.

**1.5 Без права на одбрану**

(а) Гарант потврђује да не може уложити приговор или се позивати на било које друго правно средство одбране које произилази из правног односа између Зајмопримца и Банке или било које треће стране, а посебно на ништавост, раскид, престанак или компензацију, у намери да одложи или избегне извршење својих обавеза по овој Гаранцији или да утиче на одређивање износа наплате у складу са Чланом 1.2.

(б) Гарант се даље обавезује да неће предузимати никакве радње на основу суброгације или било ког другог облика регреса до датума који пада 3 (три) календарска месеца од Датума престанка.

**1.6 Друга права**

Гаранција која издата у складу са овим Уговором о гаранцији је додатак свим другим правима, правним средствима или обезбеђењу, које Банка има или може имати у односу на било које друго лице, укључујући и Зајмопримца или Гаранта, било да су предвиђена законом или на други начин.

Гарант нема право да одбије или задржи плаћање било ког износа доспелог у складу са одредбама ове Гаранције тако што ће, пре плаћања, захтевати од Банке у складу са Уговором о гаранцији да (i) изврши било која друга права или обезбеђење, потражује плаћања од или да покрене поступак против дужника, било ког другог гаранта, самосталних и солидарних дужника или било ког даваоца обезбеђења (ако је примењиво) или (ii) предузме посебне радње против других гараната, самосталних и солидарних дужника или даваоца обезбеђења (ако је применљиво).

**ЧЛАН 2**

**Рок трајања гаранције**

**2.1 Период ефективности**

Ова гаранција производи правно дејство од Датума ступања на снагу и истиче на ранији од („**Датум престанка**”):

(а) датума на који су неопозиво исплаћени у целости сви доспели износи или који би могли доспети према или у вези са Уговором о финансирању; или

(б) датума када је Гарант неопозиво у потпуности платио главницу, камату, затезну камату или друге износе (укључујући накнаде, таксе, споредне и друге трошкове или надокнаде било које врсте) који би доспели и били плативи Банци од стране Зајмопримца на основу Уговора о финансирању или у вези са њим, ако је Банка прогласила доспелим и плативим пун износ који је стављен на располагање Зајмопримцу по основу Зајма у складу са Чланом 10. Уговора о финансирању на дан Обавештења о потраживању након наступања Случаја покретања гаранције.

Без утицаја на Члан 2.2 испод, Банка може захтевати Потраживање према овом Уговору о гаранцији у било ком тренутку од Датума ступања на снагу до датума који пада 3 (три) календарска месеца након наступања Датума престанка („**Период ефективности**”).

**2.2 Обнова важења гаранције**

Без обзира на било шта супротно наведено у овом Уговору о гаранцији, уколико се било које плаћање које Гарант изврши Банци или било које ослобађање које Банка дозволи (било у вези са обавезама Гаранта или било ког обезбеђења које осигурава те обавезе или на други начин) избегне или умањи као резултат било које несолвентности или било ког сличног догађаја, одговорност Гаранта ће се наставити или поново успоставити (у зависности од случаја) као да се плаћање, ослобађање, избегавање или умањење није догодило; и Банка има право на повраћај вредности или износа тог обезбеђења или плаћања од Гаранта као да до плаћања, ослобађања, избегавања или умањења није дошло.

**ЧЛАН 3**

**Изјаве и гаранције**

**3.1 Изјаве и гаранције Гаранта**

Гарант овим изјављује и гарантује Банци да током важења овог Уговора о гаранцији:

**(а) Статус и потребно овлашћење**

Има овлашћење да изврши, достави и испуни своје обавезе према овом Уговору о гаранцији и да предузете су све неопходне владине и друге радње да би се омогућило извршење, достављање и испуњење истих.

**(б) Обавезе**

Обавезе које преузима Гарант у овом Уговору о гаранцији су законске и важеће обавезе, обавезујуће су за њега у складу са условима овог Уговора о гаранцији.

**(ц) Меродавно право**

Избор луксембуршког права као меродавног права ове Гаранције биће признат и извршен у Републици Србији и свака пресуда донета у Луксембургу у вези са овом Гаранцијом биће призната и извршена у Републици Србији.

**(д) Предузимање свих мера**

Све радње, услови и ствари које је потребно урадити, испунити и извршити како би се:

(i) омогућило законито склапање, остваривање својих права и испуњење и поштовање обавеза изражених на начин да их Гарант преузима овим Уговором о гаранцији;

(ii) осигурало да су обавезе изражене као да ће их Гарант преузети у овом Уговору о гаранцији законите, важеће и обавезујуће; и

(iii) овај Уговор о гаранцији учинио прихватљивим као доказ у Републици Србији су учињене, испуњене и извршене.

**(е) Без сукоба**

Испуњење и извршавање обавеза Гаранта у складу са овим Уговором о гаранцији и усклађеност са његовим одредбама није и неће противречити или бити у супротности са:

(i) било којим важећи законом, статутом, правилом или прописом или било којом пресудом, уредбом или дозволом којој подлеже (укључујући било који поступак или одобрење у вези са државном помоћи); и

(ii) било којим уговором или другим обавезујућим инструментом за који би се разумно могло очекивати да ће имати материјално негативан утицај на његову способност да изврши своје обавезе према овом Уговору о гаранцији.

**(ф) Пари-пасу потраживања**

Према законима Републике Србије, потраживања Банке према Гаранту према овом Уговору о гаранцији ће бити најмање истог ранга (*pari passu*) у праву плаћања са свим осталим садашњим и будућим необезбеђеним и неподређеним обавезама према било ком од његових дужничких инструмената, осим обавеза на које је обавезан по закону.

**(г) Без пореза на пријаву или таксе**

У складу са законима Републике Србије, није неопходно да овај Уговор о гаранцији буде заведен, евидентиран или уписан у било ком суду или другом органу у тој надлежности, нити да се плаћа било каква такса, регистрација или сличан порез на или у вези са овим Уговором о гаранцији или трансакције предвиђене њиме.

**(х) Без судских спорова**

Ниједан парнични, арбитражни, уравни поступак или истрага нису у току, нити су, према сазнању Гаранта, запрећени или чекају пред било којим судом, арбитражним телом или агенцијом што је довело до тога или ако је негативно утврђено да имају разумне изгледе да утичу на извршавање његових обавеза према овом Уговору о гаранцији, нити постоји било каква незадовољавајућа пресуда или одлука против њега.

**(и) Пословање**

(i) Према законима Републике Србије није неопходно да Банка поседује дозволу, буде квалификована или на било који други начин овлашћена за обављање послова у Републици Србији:

(1) како би се омогућило Банци да оствари своја права из овог Уговора о гаранцији; или

(2) због извршења овог Уговора о гаранцији или испуњења својих обавеза према овом Уговору о гаранцији; и

(ii) Банка није и неће се сматрати резидентом, нити да има пребивалиште или да послује у Републици Србији само из разлога извршења, испуњења и/или спровођења овог Уговора о гаранцији.

**(ј) Друго**

(i) У погледу овог Уговора о гаранцији и трансакција планираних, поменутих, предвиђених или извршених овим Уговором о гаранцији, Гарант је склопио овај Уговор о гаранцији:

(1) у доброј вери и ради обављања својих послова;

(2) под комерцијалним условима, независно и у свом интересу; и

(3) без икакве намере да се превари или лиши било које правне користи било која друга страна (као што су трећа лица и, посебно, повериоци осим Банке) или да се заобиђу било који примењиви обавезни закони или регулативе било које надлежности.

(ii) Давање овог Уговора о гаранцији није несразмерно Гарантовим финансијским средствима.

(iii) Гарант је потпуно упознат са условима Уговора о финансирању.

(iv) према Гарантовом сазнању, никаква финансијска средства која су уложена у вези са овим Уговором о гаранцији од стране Гаранта нису незаконитог порекла, укључујући производе прања новца или повезана са финансирањем тероризма;

(v) ни Гарант, његови званичници или представници, нити било које друго лице које делује у његово или њихово име или под његовом или њиховом контролом није починило нити ће починити (i) било какво Забрањено поступање у вези са Гаранцијом или било којом трансакцијом предвиђеном овим Уговором о гаранцији ; или (ii) било које незаконите активности у вези са финансирањем тероризма или прањем новца;

(vi) ова Гаранција (укључујући, без ограничења, преговоре, доделу и извршење уговора који се финансирају или ће бити финансирани из Зајма) није укључивала или је довела до било каквог Забрањеног поступања;

(vii) нико од Гаранта или било ког Релевантног лица:

(1) није Санкционисано лице; или

(2) не крши било које Санкције.

**3.2 Обавезе Гаранта**

Гарант потврђује и сагласан је да током трајања овог Уговора о гаранцији:

**(а) Овлашћења**

Прибавља, поштује услове и предузима све непходне радње да одржи на снази сва овлашћења, одобрења, дозволе и сагласности које се захтевају у складу са законима и прописима Републике Србије које му омогућавају законито преузимање, остваривање својих права и испуњење обавеза које преузима по овом Уговору о гаранцији и да обезбеди законитост, валидност, спроводивост и прихватљивост као доказ овог Уговора о гаранцији у Републици Србији.

**(б) Инструмент спољног дуга**

Ако Гарант трећем лицу изда или на било какав начин обезбеди извршење било ког Инструмента спољног дуга или омогући било какву предност или приоритет с тим у вези, Гарант ће, ако тако захтева Банка, омогућити Банци истоветно обезбеђење за извршење својих обавеза у складу са овим Уговором о гаранцији или пружити Банци истоветну предност или приоритет.

„**Инструмент спољног дуга**” означава (а) инструмент, укључујући било коју признаницу или извод рачуна, који доказује или представља обавезу отплате зајма, депозита, аванса или сличног продужења кредита (укључујући без ограничења свако продужење кредита у оквиру уговора о рефинансирању или репрограму), (б) обавезе по основу обезбеђених и необезбеђених обвезница или сличне обавезе са писменим доказом о задужењу или (ц) гаранцију коју је дао Гарант за обавезу треће стране; под условом да је у сваком случају таква обавеза: (i) регулисана правним системом који није право Гаранта; или (ii) платива у валути која није валута земље Гаранта; или (iii) платива лицу које је регистровано, са пребивалиштем, резидент је или има седиште или главно место пословања ван земље Гаранта.

**(ц) Једнакост ранга са другим повериоцима**

Ако Гарант закључи са било којим другим финансијским кредитором уговор о финансирању који укључује клаузулу о губитку рејтинга или обавезу или другу одредбу у вези са његовим финансијским показатељима, ако је примењиво, а која није предвиђена овим Уговором о гаранцији или је повољнија за конкретног финансијског повериоца од било које еквивалентне одредбе Банке у овом Уговору о гаранцији, Гарант ће одмах обавестити Банку и доставиће копију такве повољније одредбе Банци. Банка може захтевати да Гарант одмах закључи уговор о изменама и допунама овог Уговора о гаранцији како би се обезбедила истоветна одредба у корист Банке;

**(д) Без недозвољених радњи**

Гарант неће предузимати никакве радње које могу узроковати да било која од изјава датих у Члану 3.1 изнад буде нетачна у било ком тренутку током трајања овог Уговора о гаранцији.

**(е) Упознај свог клијента**

Гарант ће доставити Банци све информације или друга документа која се односе на питања дужне пажње клијента или клијента за Гаранта, а које Банка може захтевати у разумном временском року.

**(ф) Дужност обавештавања**

Гарант ће обавестити Банку о настанку било ког догађаја који резултира или се може разумно очекивати да ће довести до тога да било која од изјава датих у Члану 3.1 изнад буде нетачна.

**(г) Забрањено поступање**

(i) Гарант се неће упустити (и неће овластити или дозволити било ком другом лицу које делује у његово име да се упусти) у било које Забрањено поступање у вези са Гаранцијом или било којом трансакцијом предвиђеном Уговором о гаранцији.

(ii) Гарант се обавезује да предузме радње које Банка може разумно захтевати, да истражи или прекине било коју наводну или сумњиву појаву било ког Забрањеног поступања у вези са Гаранцијом.

**(х) Санкције**

Гарант неће директно или индиректно да:

(i) одржава или улази у пословни однос и/или да ставља на располагање било која средства и/или економске ресурсе било ком Санкционисаном лицу или у корист било ког Санкционисаног лица у вези са Гаранцијом,

(ii) финансира целокупно или део било ког плаћања по овом Уговору о гаранцији из прихода стечених од активности или пословања са Санкционисаним лицем, лицем које крши Санкције или на било који начин доведе до сопственог кршења каквих санкција и/или од стране Банкe.

Гарант признаје и слаже се да су обавезе наведене у овом члану 3.2(х) признате и дате само Банци у оној мери у којој је то дозвољено у складу са било којим важећим правилом против бојкота ЕУ, као што је Уредба (ЕК) 2271/96.

**(и) Релевантна лица**

Гарант се обавезује да у разумном временском року предузме одговарајуће мере у односу на било које Релевантно лице које:

(i) постане Санкционисано лице; или

(ii) је предмет коначне и неопозиве судске пресуде у вези са Забрањеним поступањем почињеним током обављања њихових професионалних дужности, како би се осигурало да такав члан буде искључен из било које активности у вези са Гаранцијом.

**(ј) Заштита података**

(а) Приликом објављивања информација Банци у вези са овим Уговором о гаранцији (осим простих контакт информација које се односе на Гарантово особље укључено у управљање овим Уговором о гаранцији („**Контакт подаци**”)), Гарант ће кориговати или на други начин изменити те информације (по потреби) тако да не садрже никакве информације које се односе на конкретне или могуће појединце („**Лични подаци**”), осим када се то овим Уговором о гаранцији изричито захтева или Банка изричито захтева у писаном облику да се такве информације објаве у форми Личне информације.

(б) Пре саопштавања Банци било којих Личних података (осим Контакт података) у вези са овим Уговором о гаранцији, Гарант ће обезбедити да свако лице на које се ти Лични подаци односе:

(i) буде обавештено о обелодањивању података Банци (укључујући категорије Личних података које треба открити); и

(ii) буде посаветовано о информацијама садржаним у изјави Банке о приватности (или добије одговарајућу везу до истих) у вези са њеним кредитним и инвестиционим активностима које се повремено истичу на https://www.eib.org/en/privacy/lending (или на неку другу адресу о којој Банка може повремено писаним путем обавестити Зајмопримца).

**ЧЛАН 4**

**Информације за Банку**

**4.1 Финансијске информације**

Гарант ће повремено достављати Банци додатне информације о својој општој финансијској ситуацији које Банка може разумно затражити или потврде о усклађености са обавезама наведеним у овом Уговору о гаранцији, или да ће Зајмопримац испунити своје обавезе из Уговора о финансирању када су везане за Гаранцију или Уговор о гаранцији, како Банка сматра за сходно.

**4.2 Обавезе информисања**

Током трајања овог Уговора о гаранцији, Гарант ће одмах обавестити Банку о:

(а) Знајачној негативној промени у односу на Гаранта;

(б) Незаконитом догађају;

(ц) Случају промене закона у односу на Гаранта; и

(д) свим другим информацијама о свом финансијском положају које би могле имати штетан утицај на његову способност да изврши обавезе које је преузео према овом Уговору о гаранцији.

За потребе овог Члана 4.2, „**Случај промене закона**” означава доношење, проглашење, извршење или ратификацију или било коју измену или допуну било ког закона, правила или уредбе (или у примени или званичном тумачењу било ког закона, правила или прописа) који настаје након датума овог Уговора о гаранцији и за који се разумно може очекивати да утиче на валидност и спроводивост овог Уговора о гаранцији или на способност Гаранта да изврши обавезе које је преузео према овом Уговору о гаранцији.

**ЧЛАН 5**

**Затезна камата и порези**

**5.1 Порези**

Све Порезе, накнаде, дажбине, таксе као и све друге трошкове или намете било које природе који произилазе из или су у вези са овим Уговором о гаранцији сноси Гарант. Гарант ће извршити сва плаћања према овом Уговору о гаранцији у бруто износу без задржавања или одбитка било којег Пореза, накнада, дажбина, такси, трошкова или намета било које природе.

Ако било који износ у вези са било којим примењивим Порезима, накнадама, дажбинама, таксама као и било којим другим трошковима или наметима мора бити одбијен, задржан или враћен од било ког износа доспелог према овом Уговору о гаранцији, Гарант се обавезује да плати додатни износ уколико је то неопходно како би се омогућило да Банка прими нето износ једнак пуном износу на који има право у складу са Уговором о гаранцији.

**5.2 Затезна камата**

Ако Гарант не плати било који износ који је платив по овом Уговору о гаранцији у релевантном Периоду плаћања у складу са Чланом 1.3, камата ће се обрачунати на сваки заостали износ који треба платити према условима овог Уговора о гаранцији, у периоду од истека релевантног Периода плаћања до датума уплате од стране Гаранта, уз затезну каматну стопу од 2% (два процента) годишње плус ЕУРИБОР (1 месец) (што се примељује на стварни датум уплате од стране Гаранта). За потребе утврђивања ЕУРИБОР-а, релевантни периоди у смислу Прилога Б Уговора о финансирању биће узастопни периоди од једног месеца који почињу да теку од истека Периода плаћања.

Свака неплаћена, али доспела камата може се капитализовати у складу са чланом 1154 Луксембуршког грађанског законика. У циљу избегавања сумње, капитализација камате се врши само за доспеле, а неплаћене камате у периоду дужем од годину дана. Гарант је унапред сагласан да ће се доспела неплаћена камата за период дужи од годину дана обрачунавати по сложеном обрачуну и да ће, од капитализације, таква неплаћена камата генерисати камату по каматној стопи утврђеној у овом Члану 5.2.

**5.3 Друге накнаде**

Гарант ће сносити све разумне накнаде, трошкове и издатке (укључујући правне таксе) настале као резултат преговора, припреме, извршења, регистрације или превода овог Уговора о гаранцији.

**ЧЛАН 6**

**Конверзија валуте**

Било које плаћање које Гарант изврши према овом Уговору о гаранцији биће извршено у валути на начин како је наведено у конкретном Обавештењу. Банка ће применити курс који објављује Европска централна банка у Франкфурту у сврху конверзије валута.

Ако је Банка примила уплату по овој Гаранцији у валути различитој од валуте која је тражена конкретним Обавештењем и мора да конвертује ову уплату, Гарант ће обештетити Банку, на први захтев, за сваки губитак који је резултат разлике у курсевима између датума конверзије и датума када је уплата примљена у другој валути, као и за све накнаде (укључујући правне таксе, Порезе и све друге трошкове) везане за ову конверзију.

**ЧЛАН 7**

**Обавештења**

**7.1 Форма обавештења**

(а) Овај став 7.1. се не примењује на Обавештење о потраживању које је регулисано Чланом 1.3. (д), (е) и (ф).

(б) Свако обавештење или друга комуникација у склопу овог Уговора о гаранцији мора бити у писаној форми и, осим ако није другачије наведено, може се упутити писмом или електронском поштом.

(ц) Обавештења и друга комуникација за које су утврђени фиксни рокови у овом Уговору о гаранцији или који сами утврђују рокове који обавезују примаоца, могу се достављати лично, препорученим писмом са доказом о пријему (фра. *lettre recommandée avec accusé de reception*) или електронском поштом. За одређивање релевантног периода, сматраће се да је друга страна примила таква обавештења и комуникацију:

(i) на дан доказа о пријему (фра. *accusé de reception*) у вези са препорученим писмом;

(ii) на дан достављања урученог писма;

(iii) у случају било које електронске поште коју је Гарант послао Банци, само када је пошта заиста примљена у читљивом облику и само ако се шаље на начин који Банка одреди у ту сврху; или

(iv) у случају било које електронске поште коју је Банка послала Гаранту, само када је стварно примљена у читљивом облику.

(д) Свако обавештење које Гарант достави Банци електронском поштом ће:

(i) навести Број уговора на линији предмета; и

(ii) бити у облику електронске слике која се не може уређивати (pdf, tif или други уобичајени формат датотеке који се не може уређивати договорен између страна), при чему обавештење мора бити потписано од стране Овлашћеног потписника са правом индивидуалног заступања или од стране двоје или више Овлашћених потписника са правом заједничког заступања Гаранта по потреби, приложено уз електронску пошту.

(е) Обавештења која издаје Гарант у складу са било којом одредбом овог Уговора о гаранцији ће, када то захтева Банка, бити достављена Банци заједно са задовољавајућим доказом о овлашћењу једног или више лица да потпишу такво обавештење у име Гаранта и оверен примерак потписа тих лица.

(ф) Без утицаја на валидност електронске поште или комуникације остварене у складу са овим Чланом 7.1, сва обавештења, комуникације и документи требају бити послати препорученим писмом Банци најкасније наредног Радног дана ако то захтева Банка.

(г) Стране су сагласне да је свака наведена комуникација (укључујући и путем електронске поште) прихваћен облик комуникације, да представља прихватљив доказ на суду и да има исту доказну вредност као и приватни акт (фра. *acte sous seing privé*).

**7.2 Адресе**

Адреса и електронска пошта (и одељење или службеник, ако постоји, преко кога треба да се обави комуникација) сваке стране за сваку врсту комуникације или документ који треба да се достави у складу са или у вези са овим Уговором о гаранцији (осим у случају Обавештења о потраживању које је регулисано Чланом 1.3 (д), (е) и (ф)) је:

За Банку За: GLO/ELAN/WB&T

Булевар Конрад Аденауер 100

L-2950 Луксембург

е-mail адреса: [contactline-92824@eib.org](mailto:contactline-92824@eib.org)

За Гаранта Министарство финансија

Улица Кнеза Милоша 20

11000 Београд

Република Србија

e-mail адреса: kabinet@mfin.gov.rs

Копије слати на: [uprava@javnidug.gov.rs](mailto:uprava@javnidug.gov.rs)

**ЧЛАН 8**

**Пренос и континуитет обавеза**

**8.1 Пренос**

Банка може слободно пренети или уступити било којој трећој страни целокупна или део својих права у складу са овим Уговором или користи од њега. У случају преноса или уступања права и/или обавеза Банке према Уговору о финансирању, целина или део њених права према овом Уговору о гаранцији биће пренети или уступљени примаоцу или асигнатару у складу са Уговором о финансирању. Банка ће уложити разуман напор да у разумном року обавести Гаранта о таквом преносу или уступању права и/или обавеза Банке према овом Уговору о гаранцији.

Права и/или обавезе Гаранта према овом Уговору о гаранцији не могу се ни на који начин пренети или уступити трећим лицима без претходне писмене сагласности Банке.

**8.2 Континуитет обавеза**

Овим је изричито договорено да било каква промена у правној ситуацији Гаранта неће утицати на његове обавезе према овом Уговору о гаранцији.

**ЧЛАН 9**

**Раздвојеност одредби**

Ако у било ком тренутку било која одредба овог Уговора о гаранцији буде или постане незаконита, неважећа или неспроводива у било ком погледу, односно овај Уговор о гаранцији буде или постане неефикасан у било ком погледу, према законима било које надлежности, таква незаконитост, ништавост, неспроводивост или неефикасност неће утицати на:

(а) законитост, валидност или спроводивост било које друге одредбе овог Уговора о гаранцији у тој надлежности или на учинковитост у било ком другом погледу ове Гаранције у тој надлежности; или

(б) законитост, валидност или спроводивост у другим надлежностима те или било које друге одредбе овог Уговора о гаранцији или на учинковитост ове Гаранције према законима таквих других надлежности.

Међутим, стране ће након тога изменити овај Уговор о гаранцији на разуман начин како би се постигла, без незаконитости, намера страна у вези са том одвојеном одредбом.

**ЧЛАН 10**

**Без одрицања од права**

Ниједно пропуштање или кашњење или појединачно или делимично остваривање било којег права или правних средстава Банке из овог Уговора о гаранцији неће се тумачити као одрицање од вршења таквог права или коришћења правног лека и Банка неће бити одговорна за било који такав пропуст, кашњење или једнократни или делимично остваривање било ког таквог права и правног лека.

**ЧЛАН 11**

**Компензација**

Банка може изврпити компензацију било које доспеле Гарантове обавезе према овом Уговору о гаранцији (у мери у којој је у њеном стварном власништву) са било којом доспелом обавезом (било да је доспела или не) коју Банка дугује Гаранту, без обзира на место плаћања, књиговодствену филијалу или валуту обавезе. Ако су обавезе у различитим валутама, Банка може конвертовати било коју обавезу у складу са Чланом 6. Ако је било која од обавеза неисплаћена или неутврђена, Банка може извршити компензацију у износу који је у доброј вери утврдила као износ те обавезе.

**ЧЛАН 12**

**Измене и допуне**

Било која одредба овог Уговора о гаранцији може бити измењена и допуњена само уз претходну писмену сагласност Банке и Гаранта.

**ЧЛАН 13**

**Одрицање од имунитета**

Гарант овим изјављује и гарантује да су овај Уговор о гаранцији и обавезе њиме преузете комерцијални, а не јавни или државни акти и да Гарант нема право да се позива на имунитет од судских поступака у односу на своју имовину на основу суверенитета или на други начин према било ком закону или у било којој надлежности где се може покренути тужба за извршење било које од обавеза које произилазе из или се односе на овај Уговор о гаранцији или ову Гаранцију. У мери у којој Гарант или било која његова имовина поседује или убудуће може стећи било какво право позивања на имунитет од компензације, правног поступка, заплене пре пресуде, друге заплене или извршења пресуде на основу суверенитета или на други начин, Гарант се овим неопозиво одриче таквих права на имунитет у погледу својих обавеза које произилазе из или се односе на овај Уговор о гаранцији или ову Гаранцију.

Гарант се не одриче имунитета у погледу било којих садашњих или будућих (i) „просторија дипломатског представништва” како је дефинисано Бечком конвенцијом о дипломатским односима која је потписана 1961. године, (ii) конзуларних просторија" како је дефинисано Бечком конвенцијом о конзуларним односима потписаном 1963. године, (iii) имовине којом се не може трговати, (iv) војне имовине или војних средстава, или објеката, оружја и опреме намењене одбрани, државној и јавној безбедности; (v) потраживања чији пренос је ограничен законом; (vi) природних ресурса, предмета за општу употребу, мрежа у јавном власништву, речних басена и водних објеката у јавном власништву, заштићене природне баштине у јавном власништву, као и културне баштине у јавном власништву; (vii) непокретности у јавном власништву, које, потпуно или делимично, користе власти Републике Србије, аутономних покрајина или локалних самоуправа за потребе остваривања права и обавеза; (viii) акција и деоница државе, аутономне покрајине или локалне самоуправе и акција у компанијама и јавним предузећима, осим ако надлежна институција не пристане на успостављање залоге на тим акцијама или деоницама, (ix) покретне и непокретне имовине здравствених институција, осим ако хипотека није успостављена на основу одлуке Владе, (x) новчаних средстава и финансијских инструмената утврђених као финансијско обезбеђење у складу са законом којим се уређује финансијско обезбеђење, укључујући новчана средства и финансијске инструменте који су заложени у складу са тим законом или (xi) друга средства изузета од принудног извршења у складу са међународним правом или међународним уговорима.

**ЧЛАН 14**

**Меродавно право и надлежност**

**14.1 Меродавно право**

Овај Уговор о гаранцији и све вануговорне обавезе које произилазе из или у вези са њим биће регулисане правом Луксембурга.

**14.2 Место извршења**

Место извршења овог Уговора о гаранцији је седиште Банке.

**14.3 Надлежност**

Судови града Луксембурга имају искључиву надлежност за решавање било ког спора („**Спор**”) који проистиче из или у вези са овим Уговором о гаранцији (укључујући спор у вези са постојањем, важењем или раскидом овог Уговора о гаранцији или последицама његове ништавости) или било које вануговорне обавезе које произилазе из или у вези са овим Уговором о гаранцији.

**ЧЛАН 15**

**Завршне одредбе**

**15.1 Уводне одребе и прилози**

Уводне одредбе и следећи Прилози чине саставни део овог Уговора о гаранцији.

Следећи Прилог је приложен уз овај Уговор о гаранцији:

Прилог А Форма захтева о потраживању

**15.2 Целокупност уговора**

Овај Уговор о гаранцији представља целокупан уговор између Банке и Гаранта у вези са питањима која су овде наведена и замењује све претходне уговоре с тим у вези, било изричите или имплицитне.

**15.3 Ступање на снагу уговора**

Осим овог Члана 15.3, који ће производити правна дејства и ступити на правну снагу на дан потписивања овог Уговора о гаранцији, овај Уговор о гаранцији ће ступити на снагу на дан („**Датум ступања на снагу**”) наведен у писму Банке Гаранту којим се потврђује да је Банка примила примерак Службеног гласника Републике Србије којим се објављује закон о потврђивању овог Уговора о гаранцији од стране Скупштине Републике Србије. Ако Датум ступања на снагу не наступи на или пре датума који пада 12 (дванаест) месеци након датума овог Уговора о гаранцији, овај Уговор о гаранцији неће ступити на снагу и неће бити неопходно или захтевано испуњење никакве даље радње.

Уговорне стране су пристале да овај Уговор о гаранцији буде потписан у 4 (четири) оригинална примерка на енглеском језику. Свака страница овог Уговора, осим ове странице, парафирана је у име Банке и у име Гаранта.

У Београду, овог 24. јуна 2024. године

Потписано за и у име

**РЕПУБЛИКЕ СРБИЈЕ**

\_\_\_\_\_\_\_\_\_\_\_\_\_\_\_\_\_\_\_\_\_\_\_

Г. Синиша Мали

Први потпредседник Владе и министар

финансија

У Луксембургу, овог 28. јуна 2024. године

Потписано за и у име

**ЕВРОПСКЕ ИНВЕСТИЦИОНЕ БАНКЕ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Matteo RIVELLINI | Helen WILLIAMS |
| Шеф Одсека | Шеф Одсека |

**Прилог А**

**ФОРМА ЗАХТЕВА ЗА ПОТРАЖИВАЊЕ**

[НА МЕМОРАНДУМУ БАНКЕ]

*Препорученим писмом или личном доставом*

Прималац: [ГАРАНТ]

Предмет: Професионална гаранција плаћања (фра. garantie professionnelle de paiement) издата у складу са Уговором о гаранцији према праву Луксембурга, закљученим између Републике Србије, као гаранта и Европске инвестиционе банке, као корисника, [●] 2024. године („**Уговор о гаранцији**”)

Датум:

Поштовани […],

Изрази који нису другачије дефинисани имаће исто значење као што им је приписано у Уговору о гаранцији.

Ово писмо представља Обавештење о потраживању према Уговору о гаранцији.

У складу са условима Уговора о гаранцији, желимо да вас обавестимо о [\_\_\_]31. Ово представља Случак узроковања гаранције и стога захтевамо исплату суме у износу од [\_\_\_].

Овај износ одговара [**убацити детаље калкулације траженог износа према конкретном Случају покретања гаранције**].

Били бисмо вам захвални уколико бисте могли да извршите уплату на доле наведен банковни рачун:

Број рачуна: ..................................................................................................

IBAN: ............................................................................................................

Назив банке: .................................................................................................

Адреса: ..........................................................................................................

Swift BIC: ......................................................................................................

[*Конкретна упутства о томе како треба да се изврши плаћање (ако их има)*]

Ово Обавештење о потраживању и сва питања, уговорна или неуговорна, која произилазе из или су у вези са њим, биће регулисана и тумачена у складу са законима Великог Војводства Луксембурга и сваки спор у вези са њим биће у искључивој надлежности одлучивања конкретних судова града Луксембурга.

С поштовањем,

ЕВРОПСКА ИНВЕСТИЦИОНА БАНКА

31Убацити опис Случаја покретања гаранције који је у питању.